Η κρεατόσουπα των 4 ωρών (με μοσχαρίσια μάγουλα και λαχανικά)
Με τα πλούσια σε κολλαγόνο μάγουλα και το κότσι, η κρεατόσουπα με μοσχαρίσια μάγουλα και οσομπούκο μελώνει έξοχα, νοστιμίζει τέλεια και δεν έχει ανάγκη από πολλά φτιασιδώματα.
2 μοσχαρίσια μάγουλα, περίπου 1 κιλό ή η ίδια ποσότητα οσομπούκο, 1 φέτα οσομπούκο (περίπου 450 γρ.), 500 ml κρασί λευκό, ξηρό (προτιμότερο Μοσχοφίλερο), 2 σκελίδες σκόρδου, καθαρισμένες, άκοπες, 1 ξερό κρεμμύδι, κομμένο στα 4, 1 φύλλο δάφνης, 3 κλωνάρια φρέσκο θυμάρι ή 2 κουτ. γλυκού ξερό, τριμμένο, 1 καρότο ολόκληρο, καθαρισμένο, 2 κλωνάρια σέλερι, ολόκληρα, 5 - 6 κόκκοι μαύρο πιπέρι, 1 μεγάλο καρότο, σε μικρούς κύβους, 1 κλωνάρι σέλερι, σε μικρούς κύβους, 2 πατάτες, σε μικρούς κύβους, 1 μικρό γογγύλι, σε μικρούς κύβους (προαιρετικά – το βρίσκουμε σε μεγάλα μανάβικα) , 1/2 μάτσο μαϊντανός, ψιλοκομμένος, χωρίς τα χοντρά κοτσάνια, αλάτι, φρεσκοτριμμένο πιπέρι, 30 ml ελαιόλαδο, χυμός λεμονιού (όσο μας αρέσει)
Για να φτιάξουμε κρεατόσουπα με μοσχαρίσια μάγουλα και λαχανικά, βάζουμε σε μια βαθιά κατσαρόλα το κρέας και προσθέτουμε νερό να τα σκεπάσει κατά περίπου 4 - 5 εκ. Βάζουμε το σκεύος σε δυνατή φωτιά και, μόλις κοχλάσει το υγρό, χαμηλώνουμε τη φωτιά και σιγοβράζουμε για 30 λεπτά, ξαφρίζοντας με τρυπητή κουτάλα ώστε να γίνει διαυγής και με «καθαρή» γεύση ο ζωμός.Προσθέτουμε τα υπόλοιπα υλικά για το ζωμό και συνεχίζουμε το σιγανό βράσιμο για περίπου 3 ώρες ή μέχρι το κρέας να έχει μαλακώσει πολύ, συμπληρώνοντας νερό αν χρειαστεί. Δεν κλείνουμε το καπάκι, γιατί οι υδρατμοί που εγκλωβίζονται δίνουν βαριά μυρωδιά στη σούπα.Βγάζουμε το κρέας από την κατσαρόλα σε ένα πιάτο και καλύπτουμε με μεμβράνη. Σουρώνουμε τον ζωμό. Τα βρασμένα λαχανικά, που σχεδόν θα έχουν λιώσει, τα πιέζουμε με μια κουτάλα στο σουρωτήρι για να πάρουμε το μέγιστο της γεύσης τους και τα αφαιρούμε. Αν θέλουμε η σούπα μας να έχει λιγότερο λίπος, βάζουμε το σκεύος με το ζωμό στην κατάψυξη για 20 λεπτά. Βγάζουμε το σκεύος και αφαιρούμε το παγωμένο λίπος που έχει ανέβει στην επιφάνεια με ένα κουτάλι.Ρίχνουμε μέσα στην κατσαρόλα το ζωμό, τις πατάτες, τα καρότα και αλατοπίπερο και βράζουμε για 15 - 20 λεπτά ή μέχρι να μαλακώσουν. Προσθέτουμε το σέλερι και το γογγύλι, αν βάλουμε, και συνεχίζουμε το βράσιμο για άλλα 5 - 8 λεπτά, μέχρι να μαλακώσουν λίγο και αυτά (θα μείνουν κάπως τραγανά).Στο μεταξύ, καθαρίζουμε το κρέας (το οσομπούκο) από τα κόκαλα, το κόβουμε όλο σε μικρούς κύβους και το ρίχνουμε στη σούπα. Ανακατεύουμε και αποσύρουμε. Προσθέτουμε το λάδι, όσο λεμόνι μάς αρέσει, σκορπίζουμε το μαϊντανό, ελέγχουμε το αλατοπίπερο και σερβίρουμε.
Κρασί,Λαχανικά,Μοσχάρι